O‘zMU binosida 30 yil avval to‘xtab qolgan qurilish ishlari qaytadan boshlandi

Mirzo Ulug‘bek nomidagi O‘zbekiston Milliy universiteti hududida qurilishi salkam 30 yildan buyon to‘xtab turgan binoda ishlar davom ettirila boshladi. Bu haqda Anhor.uz xabar bermoqda.

Mazkur inshootning qurilishi 1986-yilda boshlangan va 1990-yilda to‘xtatib qo‘yilgan. 2014-yil fevral oyining oxirlarigacha uning beton karkasi yarim xaroba holiga kelib qolgan edi.
Xabarga ko‘ra, u O‘zMUning falsafa hamda jurnalistika fakultetlari uchun o‘quv binosi bo‘lishi rejalashtirilgan. Qurilishda ishlayotgan pudratchi tashkilot vakilining aytishiga qaraganda, besh qavatli bu bino 850 talabaga mo‘ljallangan.
Qurilish jarayonida faqat mahalliy ishlab chiqaruvchilar mahsulotlaridan foydalaniladi. Bino tabiiy gazda ishlaydigan alohida qozonxona yordamida isitiladi va issiq suv bilan ta’minlanadi.
Loyihaning umumiy qiymati 5,2 milliard so‘mni tashkil etadi. Binoni 2014-yilning 1-dekabrigacha bitkazib, foydalanishga topshirish rejalashtirilgan.